**PRANEŠIMAS SPAUDAI**  
**2025 m. birželio 17 d., Vilnius**

**Vilniuje praūžė prestižinis „Vilnius Dance Festival 2025“: šokėjai iš viso pasaulio kovojo dėl čempionų titulų**

Šį savaitgalį Vilniuje jau septynioliktą kartą įvyko tarptautinės sportinių pramoginių šokių varžybos „Vilnius Dance Festival 2025“, subūrusios šokėjus iš viso pasaulio. Renginys, tapęs vienu svarbiausių šokių įvykių metuose, pasižymėjo ne tik įspūdingu dalyvių skaičiumi, bet ir aukščiausio lygio šokėjais, vertintojais bei išskirtine atmosfera.

Į renginį atvyko šokėjų iš visos Europos, taip pat iš Jungtinių Amerikos Valstijų, Kanados, Pietų Korėjos, Japonijos – šios šalys atstovavo tolimuosius kraštus, liudydamos festivalio tarptautiškumą ir prestižą.

Festivalyje dalyvavo šokėjai nuo vaikų iki senjorų, nuo pradedančiųjų iki profesionalų. Varžėsi solo šokėjai, poros, ProAm duetai (profesionalo ir mėgėjo poros) bei komandinės grupės, o šokio aikštelėje buvo galima išvysti įvairiausių šokių stilių ir įspūdingų pasirodymų.

Varžybų dalyvius vertino pasaulinio lygio teisėjų komanda – geriausi šokių treneriai ir profesionalai iš viso pasaulio. Tarp prestižiškiausių renginio akcentų buvo:

WDO Pro-Am Showdance Pasaulio čempionatas.  
WDO Pro-Am Ranking Series varžybos.  
WDO World Grand Slam Ranking varžybos.

Šie titulai pritraukė pačius stipriausius šokėjus, siekiančius tarptautinio pripažinimo.

WDO Pro-Am Showdance Pasaulio čempionate tiek klasikinių, tiek Lotynų Amerikos šokių programose nugalėjo poros iš Lenkijos: Barbara Trzepacz ir Jeschke Jacek, Katarzyna Sobus ir Kamil Szymczak.

WDO Pro-Am Ranking Series varžybose Premier klasikinių šokių kategorijoje pirmą vietą laimėjo pora iš Lietuvos Diana Baubinienė ir Gabrielius Sasnauskas, o Lotynų Amerikos šokiuose pora iš Lenkijos Katarzyna Sobus ir Kamil Szymczak.

WDO World Grand Slam Amateur Ranking klasikinių šokių kategorijoje pirmą vietą laimėjo pora iš Ukrainos Dmytro Lishchuk ir Liza Perepelytsia, sidarbo medaliais pasidabino pora iš Lietuvos Marco Bodini ir Kristina Charitonovaitė, o Lotynų Amerikos šokių kategorijoje laimėtojais tapo pora iš Lenkijos Sergey Agvanyan ir Polina Teteruk, lietuviai Rokas Kraucevičius ir Ilze Kaminskaitė užemė ketvirtą vietą.

Tuo tarpu WDO World Grand Slam Profesionalų Lotynų Amerikos šokių kategorijoje nugalėtojais tapo lietuviai Aurimas Bartkus ir Ashley Luna, o klasikinių šokių programoje pora iš Estijos Madis Abel ir Liis End.

Sėkmingas parketas buvo ir jauniems Lietuvos šokėjams. Freedom to Dance U14 klasikinių bei Lotynų Amerikos šokių programose nugalėtojais tapo Domas Lavinskas ir Kamila Daniškevičiūtė.

Renginį organizavo Lietuvos Pramoginių Šokių Asociacija, Pasaulinė šokių organizacija (WDO), šokių studija „Šokio harmonija“, taip pat žinomi šokio pasaulio profesionalai – Arūnas Bižokas ir Eimutis Andriuškevičius.

„Vilnius Dance Festival“ dar kartą įrodė esantis ne tik aukšto lygio sportinių šokių renginys, bet ir kultūrinė šventė, telkianti bendruomenes, skatinanti profesionalumą bei atverianti sceną tiek jauniems talentams, tiek patyrusiems šokėjams.

**Kontaktams:**Organizatoriai  
El. paštas: info@vilniusdancefestival.com  
Tel.: +370 682 13265  
[www.vilniusdancefestival.com](http://www.vilniusdancefestival.com)